Komisijos direktyva
1988 m. birželio 21 d.
derinanti su technikos pažanga Tarybos direktyvą 75/321/EEB dėl valstybių narių įstatymų, reglamentuojančių ratinių žemės ūkio ir miškų ūkio traktorių vairo mechanizmus, suderinimo
(88/411/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1974 m. kovo 4 d. Tarybos direktyvą 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [1] su paskutiniais pakeitimais, padarytais Direktyva 88/297/EEB [2], ypač į jos 11 straipsnį,
kadangi įgijus patirties ir atsižvelgiant į esamą pažangos lygį dabar įmanoma papildyti tam tikras Tarybos direktyvos 75/321/EEB [3] su pakeitimais, padarytais Direktyva 82/890/EEB [4], nuostatas, kad jos būtų tikslesnės ir išsamesnės;
kadangi šioje direktyvoje numatytos priemonės atitinka Direktyvų dėl techninių kliūčių panaikinimo žemės ūkio ir miškų ūkio traktorių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 75/321/EEB priedas iš dalies keičiamas taip:
- 2.2.1.2 punkte po žodžių "Vairo mechanizmo su stiprintuvu" įterpiama "kuris nėra sujungtas su kita įranga",
- 2.2.4.1.1 punkto pirmos pastraipos priešpaskutinis sakinys
"Vairo ir stabdžių sistemų negali būti bendras galios šaltinis"
pakeičiamas taip:
"Nepažeidžiant Direktyvos 76/432/EEB nuostatų dėl stabdymo, jei tarp hidraulinio vairo mechanizmo ir hidraulinio stabdžių mechanizmo yra hidraulinė jungtis ir jei jų galio šaltinis yra tas pats, bet kuriai iš sistemų sugedus vairui pasukti reikalinga jėga neturi būti didesnė kaip 40 daN".
2 straipsnis
1. Nuo 1988 m. spalio 1 d. nė viena valstybė narė neturi teisės:
- atsisakyti suteikti EEB tipo patvirtinimą, išduoti Direktyvos 74/150/EEB 10 straipsnio 1 dalies paskutinėje įtraukoje nurodytą dokumentą arba suteikti nacionalinį tipo patvirtinimą tam tikram traktoriaus tipui, arba
- uždrausti pradėti eksploatuoti traktorius,
jei to tipo traktoriaus vairo mechanizmas ar tokie traktoriai atitinka šios direktyvos nuostatas.
2. Nuo 1989 m. spalio 1 d. valstybė narė:
- nebeišduoda Direktyvos 74/150/EEB 10 straipsnio 1 dalies paskutinėje įtraukoje nurodyto dokumento traktoriaus tipui, jei jo vairo mechanizmas neatitinka šios direktyvos nuostatų,
- gali atsisakyti suteikti nacionalinį tipo patvirtinimą traktoriaus tipui, jei jo vairo mechanizmas neatitinka šios direktyvos nuostatų.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 1988 m. rugsėjo 30 d., įgyvendina šią direktyvą. Apie tai jos nedelsdamos praneša Komisijai.
4 straipsnis
Ši direktyva skirta valstybėms narėms.
Priimta Briuselyje, 1988 m. birželio 21 d.